ammarxix/crawl-mufti_wilayah huggingface dataset:
Soalan: Saya pernah mendengar, ada yang mengatakan bahawa terdapat hadith yang menganjurkan bagi mereka yang ingin melakukan ibadah korban agar tidak memotong kuku dan juga rambutnya apabila tiba sahaja 1 Zulhijjah. Sejauh manakah kebenaran anjuran ini?  Jawapan: Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Apabila sudah masuk bulan Zulhijjah (1 Zulhijjah) maka disunatkan bagi orang yang ingin berkorban untuk tidak memotong rambut di kepalanya, wajahnya, atau badannya, tidak juga memotong kukunya, sehingga dia selesai menyembelih korbannya. Hal ini berpandukan hadis daripada Ummu Salamah R.anha bahawa beliau mendengar Rasulullah SAW bersabda: مَنْ كَانَ لَهُ ذِبْحٌ يَذْبَحُهُ فَإِذَا أُهِلَّ هِلَالُ ذِي الْحِجَّةِ، فَلَا يَأْخُذَنَّ مِنْ شَعْرِهِ، وَلَا مِنْ أَظْفَارِهِ شَيْئًا حَتَّى يُضَحِّيَ Maksudnya: Barangsiapa yang mempunyai binatang korban untuk disembelih, maka apabila terlihatnya anak bulan Zulhijjah, janganlah dia mengambil satu apa pun (yakni memotong) daripada rambutnya, mahupun daripada kukunya sehingga dia selesai berkorban. Hadis riwayat Imam Muslim (1977)   Al-Imam al-Nawawi di dalam kitabnya al-Minhaj Syarh Sahih Muslim menyebutkan bahawa hadith ini, sebahagian ulama’ memahaminya dengan mengatakan haram untuk memotong rambut, mencabut bulu-bulu yang ada di badan serta memotong kuku dan ini adalah pendapat Sa’id bin al-Musayyib, Rabi’ah, Ahmad, Daud al-Zahiri, Ishak dan juga sebahagian ashab al-Syafi’e. Adapun al-Imam al-Syafi’e dan ashabnya yang lain, mereka mengatakan bahawa larangan tersebut hanyalah makruh tanzih dan bukannya haram.   Kesimpulan Melihat kepada pendapat-pendapat yang ada di dalam permasalahan ini, kami nyatakan di sini bahawa bagi mereka yang ingin melakukan ibadah korban, apabila tibanya 1 Zulhijjah maka disunatkan untuk tidak memotong kuku, rambut serta bulu-bulu yang berada di badan sehinggalah selesai dia melakukan ibadah korban tersebut. Ini seperti mana pendapat al-Imam al-Syafi’e beserta ashabnya yang lain dan ini juga adalah pendapat muktamad di dalam mazhab al-Syafi’e.   Antara hikmah yang disebut oleh Imam Nawawi Rahimahullah dalam Syarah-nya ialah larangan memotong kuku dan menggunting rambut bagi orang yang ingin melaksanakan korban ialah supaya anggota yang terdapat pada badannya itu semuanya akan dibebaskan daripada api neraka. Ada pendapat yang lemah menyatakan untuk menyerupai orang yang berada dalam keadaaan ihram di mana dia diharamkan untuk bergunting, mencukur, memotong kuku dan beberapa larangan lain. Wallahua’lam.   Akhukum fillah, S.S Datuk Dr. Zulkifli Bin Mohamad Al-Bakri Mufti Wilayah Persekutuan   1 September 2016 bersamaan 29 Zulkaedah 1437 H.
Soalan Assalamualaikum SS Dato’ Seri Mufti. Bagaimana status syahadah oleh orang yang bisu? Adakah dikira keislamannya hanya dengan menggunakan isyarat? Mohon penjelasan.   Jawapan Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan. Allah SWT tidak memberikan beban taklif kepada para hamba-Nya melebihi batas kemampuannya. Hal ini berdasarkan firman-Nya: لَا يُكَلِّفُ اللَّـهُ نَفْسًا إِلَّا وُسْعَهَا Maksudnya: Allah tidak memberati seseorang melainkan apa yang terdaya olehnya. Ia mendapat pahala kebaikan yang diusahakannya. (Surah al-Baqarah: 286) Syeikh al-Maraghi berkata: Allah SWT tidak membebankan hamba-hamba-Nya dengan sesuatu yang tidak mampu mereka kerjakan. Bahkan sifat kemurahan-Nya memberikan kemudahan kepada mereka. (Lihat Tafsir al-Maraghi, 2/672) Dalam isu di atas, kami kemukakan di sini pandangan Imam al-Nawawi yang antara lain menyebut: “Keislaman orang bisu melalui bahasa isyarat yang dapat difahami adalah dianggap sah. Tetapi dalam pendapat lain dikatakan, keislaman seseorang tidak diakui melainkan setelah dia menunaikan solat selepas mengucapkan syahadah dengan bahasa isyarat tersebut. Ini adalah zahir pendapat Imam Syafi’i yang terdapat dalam kitab Al-Umm. Pendapat yang benar yang ma’ruf adalah pendapat pertama. Sedangkan pendapat Imam Syafi’i itu mesti difahami dalam konteks ketika (syahadat) dengan bahasa isyarat tidak dapat difahami.” (Lihat Raudhah al-Talibin, 7/282) Sebuah kaedah menyebut: الإِشَارَةُ المعْهُوْدَةُ لِلْأَخْرَسِ كَالْبَيَانِ بِاللِّسَانِ Maksudnya: “Isyarat yang diketahui bagi orang bisu adalah sama sepertimana penjelasan melalui lisan.” (Lihat al-Asybah wa al-Naza’ir oleh al-Suyuti, hlm. 31; al-Asybah oleh Ibn Nujaim, hlm. 343 dan al-Wajiz, hlm. 244) Syeikh Ahmad al-Zarqa’ menjelaskan: Isyarat yang diketahui sebagaimana kebiasaannya bagi orang bisu dengan mana-mana anggotanya seperti tangannya atau kepalanya adalah diambilkira sebagaimana percakapan atau penjelasan melalui lisan. (Lihat Syarh al-Qawa’id al-Fiqhiyyah, hlm. 351)   Kesimpulan Berdasarkan kenyataan di atas, kami berpandangan bahawa orang bisu yang masuk Islam dengan menggunakan bahasa isyarat yang dapat difahami, maka dikira sah keislamannya. Semoga Allah SWT mengurniakan kita ilmu dan kefahaman yang tepat dalam menjalankan setiap titah perintah-Nya di atas muka bumi ini. Amin.
Soalan: Apakah status hadith ini? أَنَا عَرَبِيٌّ وَالْقُرْآنُ عَرَبِيٌّ وَلِسَانُ أَهْلِ الْجَنَّةِ عَرَبِيٌّ Maksudnya: “Aku seorang arab, al-Quran di dalam bahasa arab dan lidah (bahasa) ahli syurga adalah bahasa arab.”   Jawapan :  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Bahasa Arab merupakan bahasa al-Quran dan ia dipilih oleh Allah SWT untuk menjadi bahasa untuk dibaca oleh hamba-Nya dalam memahami sifat Kalamnya. Ini berdasarkan firman Allah SWT: إِنَّا أَنزَلْنَاهُ قُرْآنًا عَرَبِيًّا لَّعَلَّكُمْ تَعْقِلُونَ Yusuf:2 Maksudnya: “Sesungguhnya Kami menurunkan kitab itu sebagai al-Quran yang dibaca dengan bahasa Arab, supaya kamu (menggunakan akal untuk) memahaminya.”   Berdasarkan soalan di atas, hadith di atas diriwayatkan oleh Imam al-Thabarani di dalam al-Mu’jam al-Awsath (9147) daripada sahabat Nabi SAW iaitu Abu Hurairah RA. Di sana juga terdapat riwayat yang lain juga daripada Imam al-Thabarani di dalam al-Mu’jam al-Kabir (11441) dan al-Mu’jam al-Awsath (5583) daripada Abdullah bin Abbas R.anhuma iaitu:   أُحِبُّ الْعَرَبَ لِثَلاَثٍ: لِأَنِّي عَرَبِيٌّ، وَالْقُرْآنُ عَرَبِيٌّ، وَكَلَامُ أَهْلِ الْجَنَّةِ عَرَبِيٌّ Maksudnya: “Aku mencintai arab kerana tiga perkara: Kerana aku adalah arab, al-Quran di dalam bahasa arab dan ucapan ahli syurga adalah bahasa arab.”   Antara ulama yang menilai hadith ini:  Imam al-‘Uqailiy (322 H) menghukum riwayat Ibn Abbas sebagai munkar dan tiada asal baginya. [Lihat: al-Dhu’afa’ al-Kabir, 348/3] Imam Ibn al-Jauzi (597 H) menghukum hadith ini sebagai palsu di dalam kitabnya. [Lihat: al-Mawdhu’at, 41/2] Imam al-Zahabi (748 H) menilai hadith ini sebagai palsu. [Lihat: Mizan al-I’tidal, 103/3] Imam al-Sakhawi (902 H) menilai hadith ini sebagai dhaif tetapi riwayat Abu Hurairah RA ini lebih kuat berbanding riwayat Ibn Abbas R.anhuma. [Lihat: al-Maqasid al-Hasanah, 64]    Melihat kepada beberapa pandangan di atas, kami cenderung kepada pandangan yang mengatakan bahawa hadith berkaitan bahasa ahli syurga adalah bahasa arab merupakan hadith yang terlalu dhaif walaupun dikatakan riwayat Abu Hurairah RA adalah lebih kuat atau sahih berbanding riwayat daripada Ibn Abbas R.anhuma tetapi kedua jalur ini terdapat perawi yang bertafarrud dalam meriwayatkan hadith tersebut. Tambahan pula, tidak terdapat hadith yang sahih pada menyatakan bahasa yang akan digunakan oleh ahli syurga. Akan tetapi, pendapat yang menyatakan bahasa arab adalah bahasa ahli syurga datang daripada generasi selepas daripada Nabi SAW.   Penutup Kesimpulannya, bahasa yang akan digunakan ahli syurga tidak diketahui kerana tidak ada dalil yang sahih dan jelas dalam isu ini. Maka, kami mengambil pendirian untuk bertawaqquf dalam isu ini. Akhirnya, semoga Allah SWT memasukkan kita semua ke dalam syurga-Nya di akhirat kelak. Amin.   Wallahua’lam
SOALAN 26 (24/06/2015 BERSAMAAN 07 RAMADAN 1436H)  Benarkah orang yang berpuasa mempunyai doa yang mustajab?   JAWAPAN Ya, ini berdasarkan hadis daripada Ibn Umar R.A, Rasulullah SAW bersabda: إِنَّ لِلصَّائِم عِندَ فِطْرهِ دَعْوَةً لا تُرَدُّ Maksudnya: “Sesungguhnya bagi orang yang berpuasa ketika berbuka, mempunyai doa mustajab yang pasti tidak ditolak.” (Riwayat Ibn Majah dan al-Hakim dalam al-Mustadrak)             Mengikut riwayat daripada Ibn Abi Malaikah bahawa beliau telah mendengar Abdullah bin Amru berdoa ketika beliau berbuka puasa: اللَّهُمَّ إِنِّي أَسْأَلُكَ بِرَحْمَتِكَ الَّتِي وَسِعَتْ كُلَّ شَيْءٍ أَنْ تَغْفِرَ لِي ذُنُوبِي Maksudnya: “Ya Allah, aku memohon kepada-Mu dengan rahmat-Mu yang meluas setiap sesuatu supaya mengampuni daku (dosaku).”
Soalan: Assalammualaikum, Adakah boleh wanita yang sedang berhaid memandikan jenazah? Mohon pencerahan SS Mufti. Ringkasan Jawapan: Wanita yang sedang haid dibolehkan untuk memandikan jenazah. Huraian Jawapan: Alhamdulillah segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda SAW hingga ke hari kiamat. Perkara yang perlu disegerakan selepas kematian ialah proses menguruskan jenazah seperti memandikan, mengkafankan, didirikan solat ke atas jenazah dan mengebumikannya yang merupakan kategori fardu kifayah. [1] Ini berdasarkan hadis yang diriwayatkan daripada Abu Hurairah RA, bahawa Rasulullah SAW bersabda: أَسْرِعُوا بِالْجِنَازَةِ فإنها إن تَكُ صالحة: فخير تُقَدِّمُونَهَا إليه. وإن تَكُ سِوى ذلك: فشرٌ تَضَعُونَهُ عن رِقَابِكُم Maksudnya: “Segeralah kebumikan jenazah, apabila jenazah tersebut adalah jenazah yang baik maka kalian telah menyegerakannya kebaikan (kenikmatan). Apabila jenazah tersebut tidak seperti itu (jenazah yang buruk) maka kalian (segera) meletakkan keburukan tersebut daripada kamu semua.” Riwayat Bukhari (1315) Perintah memandikan jenazah berdasarkan hadis daripada Ibn Abbas RA.huma telah berkata:  اغْسِلُوهُ بِمَاءٍ وَسِدْرٍ Maksudnya: “Mandikanlah dia dengan air yang dicampur dengan daun bidara” Riwayat al-Bukhari (1267) Antara syarat tukang memandikan jenazah mempunyai ciri-ciri amanah iaitu seorang yang tidak menyebarkan aib si mati dan haram menyebutnya keburukannya melainkan keperluan. Namun, sekiranya melihat yang baik dari si mati, maka tukang mandi jenazah perlu menyebut-nyebut perkara yang baik.[2] Seterusnya, tiada halangan bagi orang berjunub mahupun orang yang sedang berhaid memandikan jenazah, imam al-Nawawi menjelaskan perkara ini di dalam kitabnya, Minhaj al-Tolibin: ويغسل الجنب والحائض الميت بلا كراهة “Orang yang berjunub dan wanita yang sedang haid tidak makruh memandikan jenazah,”[3] Kesimpulannya, tiada larangan bagi mereka yang dalam keadaan junub mahupun sedang haid untuk memandikan jenazah. Yang lebih penting, seorang yang ditugaskan untuk memandikan jenazah perlu mempunyai sikap amanah tanpa menyebarkan aib si mati sekiranya melihat perkara-perkara yang buruk kerana haram menyebut-nyebut perkara yang buruk berkaitan si mati.      RUJUKAN   [1] Al-Nawawi, Abu Zakaria Mahya ad-din Yayha. (2005) Minhaj al-Thalibin wa Umdatun Muftin fi Fiqh: Dar al-Fikr . P: 56  ويبادر بغسله إذا تيقن موته وغسله وتكفينه والصلاة عليه ودفنه فروض كفاية [2] Al-Khatib al-Syirbini, 1994 Mugni al-Muhtaj ila Ma’rifat al-Falzd al-Minhaj, Dar Kitab Ilmiyah. J2 : P:46  وليكن الغاسل أمينا فإن رأى خيرا ذكره أو غيره حرم ذكره إلا لمصلحة   [3]Al-Nawawi, Abu Zakaria Mahya ad-din Yayha. (2005) Minhaj al-Thalibin wa Umdatun Muftin fi Fiqh: Dar al-Fikr . P: 61
Soalan Assalamualaikum ustaz, apakah boleh untuk kita membayar zakat fitrah secara online? Di manakah berlakunya ijab kabul pembayaran zakat tersebut?   Jawapan Ringkas Pembayaran zakat tidak disyaratkan padanya akad ijab dan kabul. Syarat sah pemberian zakat adalah mesti berniat, mempunyai hak pemilikan terhadap harta, serta berlaku penyerahan dan penerimaan barang.   Huraian Jawapan Zakat fitrah merupakan zakat yang wajib dibayar pada bulan Ramadhan. Ini adalah berdasarkan sabda Rasulullah SAW berikut: أَنَّ رَسُولَ اللهِ صَلَّى اللهُ عَلَيْهِ وَسَلَّمَ ‌فَرَضَ ‌زَكَاةَ ‌الْفِطْرِ ‌مِنْ ‌رَمَضَانَ عَلَى النَّاسِ، صَاعًا مِنْ تَمْرٍ، أَوْ صَاعًا مِنْ شَعِيرٍ، عَلَى كُلِّ حُرٍّ أَوْ عَبْدٍ، ذَكَرٍ أَوْ أُنْثَى، مِنَ الْمُسْلِمِينَ Maksudnya: Rasulullah SAW mewajibkan zakat fitrah pada bulan Ramadhan ke atas manusia, satu sa’ (unit ukuran berat) daripada kurma, atau satu sa’ daripada gandum ke atas setiap orang yang merdeka atau hamba, lelaki atau perempuan daripada kalangan orang Islam. Riwayat Muslim (984)   Dewasa kini, teknologi memainkan peranan yang amat penting dalam melancarkan serta memudahkan urusan seharian manusia seperti membuat pembayaran bil, hutang termasuklah zakat secara atas talian. Perkara ini memudahkan urusan kerana umat Islam tidak perlu lagi ke kaunter secara bersemuka sebaliknya boleh melakukan pembayaran tersebut secara terus melalui komputer mahupun telefon pintar.   Asalnya, pembayaran zakat tidak disyaratkan padanya akad ijab dan kabul. Syarat sah pemberian zakat adalah mesti berniat, mempunyai hak pemilikan terhadap harta, serta berlaku penyerahan dan penerimaan barang. Rujuk artikel kami, https://muftiwp.gov.my/artikel/al-kafi-li-al-fatawi/3767-al-kafi-1411-adakah-sah-pemberian-zakat-tanpa-melafazkan-akad.   Tambahan lagi, Mesyuarat Jawatankuasa Perundingan Hukum Syarak Wilayah Persekutuan Kali ke 116/2019 yang bersidang pada 01 April 2019 telah memutuskan bahawa dibolehkan untuk membayar zakat secara atas talian (online). Rujuk Fatwa Berkenaan Hukum Pembayaran Zakat Secara Atas Talian (Online) Pejabat Mufti Wilayah Persekutuan.   Kesimpulan Sah zakat fitrah yang dibayar secara atas talian/online kerana akad yang berlaku dalam keadaan tersebut mempunyai gambaran akad secara tulisan yang dipersetujui para ulama tentang keabsahannya.   Wallahu a’lam.
LOGO DESCRIPTION    LIMA TIANG Melambangkan lima Rukun Islam yang menjadi asas bagi agama Islam.   TULISAN JAWI Tulisan jawi adalah simbol usaha Pejabat Mufti Wilayah Persekutuan yang komited bagi mengekalkan lambang jati diri Islam di Malaysia.    WARNA BIRU, MERAH DAN KUNING   Warna bendera Wilayah Persekutuan.    SIMBOL GEOMETRI ISLAM  Simbol Arabesque Rub` al-Hizb sebagai seni geometri Islam yang melingkungi logo melambangkan usaha Pejabat Mufti Wilayah Persekutuan dalam membentuk iklim Islami dengan memanfaatkan kemajuan teknologi semasa.    3 BINTANG  Melambangkan Kuala Lumpur, Putrajaya dan juga Labuan yang membentuk Wilayah Persekutuan.    BUKU YANG TERBUKA  Simbolik kepada al-Qur’an dan al-Sunnah yang menjadi rujukan utama dan panduan dalam urustadbir Pejabat Mufti Wilayah Persekutuan.          AUTHORIZED LOGO OPTIONS   DOWNLOAD    REMARKS    LARGE   MEDIUM   SMALL   VECTOR       JPG  JPG  JPG AI Used for official events including bunting printing, banner, PMWP official event backdrop.   PNG PNG PNG
FALAK UNIT'S FUNCTION                         Mengurusetiakan mesyuarat Jawatankuasa Induk Melihat Anak Bulan Wilayah Persekutuan. Mengurusetiakan cerapan anak bulan Ramadhan, Syawal dan Zulhijjah serta melakukan cerapan hilal bulanan. Menyediakan dan menyelaraskan takwim hijriah dan miladiah di Wilayah Persekutuan dengan negeri-negeri lain. Meningkatkan ilmu pengetahuan dan kefahaman serta menarik minta masyarakat dalam bidang astronomi dan ilmu falak melalui kursus, seminar dan taklimat yang berkaitan dengan ilmu falak. Bertanggungjawab menyediakan jadual waktu berbuka puasa dan imsakiah.Menyediakan dan merakukan jadual waktu solat bagi seluruh Wilayah Persekutuan Kuala Lumpur, Labuan dan Putrajaya. Bertanggungjawab dalam penentuan dan semakan arah kiblat masjid, surau, madrasah, musalla dan agensi-agensi di Wilayah Persekutuan.
SOALAN 70 (28 RAMADAN 1436H BERSAMAAN 15/07/2015)  Apakah jenis zakat fitrah dan kadarnya?   JAWAPAN Kadar dan jenis zakat fitrah ialah segantang makanan asasi penduduk negeri tempt seseorang mukallaf itu bermukim.             Hal ini juga berdasarkan hadith daripada Abi Sa’id al-Khudri R.A katanya: كُنَّا نُخْرِجُ فِي عَهْدِ رَسُولِ اللهِ صَلَّى اللهُ عَلَيْهِ وَسَلَّمَ يَوْمَ الْفِطْرِ صَاعًا مِنْ طَعَامٍ. وَقَالَ أَبُو سَعِيدٍ وَكَانَ طَعَامَنَا الشَّعِيرُ وَالزَّبِيبُ وَالأَقِطُ وَالتَّمْرُ   Maksudnya: “Pada zaman Rasulullah SAW kami mengeluarkan zakat fitrah pada hari raya sebanyak segantang makanan. Gandum, kismis, keju dan tamar ialah makanan kami.” Riwayat al-Bukhari (1439)             Ukuran gantang yang digunakan oleh Rasulullah SAW menyamai 4 cupak. Kadar ini menyamai sukatan 3 liter, iaitu bersamaan kira-kira 2400 garam. Mengikut sukatan segantang dikira dengan gram ialah 2750 gram. Sekiranya gandum ialah makanan asasi penduduk di negara kita, maka zakat fitrah yang wajib atas setiap individu adalah sebanyak 3 liter.
SOALAN 4 (18/06/2015 BERSAMAAN 01 RAMADAN 1436H)  Apakah boleh menggunakan meriam untuk petanda berbuka puasa atau bangun sahur?  JAWAPAN               Menggunakan alat-alat tertentu bagi mengejutkan masyarakat supaya bangun bersahur atau bagi menandakann masuknya waktu berbuka puasa adalah dibolehkan, seperti yang difatwakan oleh Syeikh Atiyah Saqr (salah seorang ulam al-Azhar yang terkemuka). Mengikut sejarah, pada pertengahan kurun ke-9 Hijrah, digunakan meriam bagi menandakan waktu berbuka puasa di Mesir pada zaman pemerintahan Khushqadam ketika dihadiahkan kepadanya meriam, lantas dicubanya. Kebetulan waktu tersebut, ketika terbenamnya matahari pada awal Ramadan, lantas manusia menyangka taqlid yang baru dan mereka mengucapkan terima kasih kepada pemerintah tersebut. Walaupun begitu, saya lebih cenderung kepada azan yang dilaungkan sebagai petanda untuk berbuka dan juga bersahur.
Soalan: Adakah Nabi SAW pernah melakukan solat jenazah ghaib?       Jawapan: Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Berdasarkan soalan di atas, terdapat sebuah hadith yang menceritakan berkaitan perbuatan Nabi SAW dalam hal ini:    Daripada ‘Imran bin Husoin RA, telah berkata Rasulullah SAW kepada kami:  إِنَّ أَخَاكُمُ النَّجَاشِيَّ قَدْ مَاتَ، فَقُومُوا فَصَلُّوا عَلَيْهِ، قَالَ: فَقُمْنَا، فَصَفَفْنَا كَمَا يُصَفُّ عَلَى المَيِّتِ، وَصَلَّيْنَا عَلَيْهِ كَمَا يُصَلَّى عَلَى المَيِّتِ Maksudnya: “Sesungguhnya saudara kamu al-Najashi telah meninggal dunia, maka berdirilah dan solatlah ke atasnya. Telah berkata ‘Imran: Lalu kami berdiri dan membuat saf sepertimana saf ketika solat jenazah. Dan kami pun solat ke atasnya sebagaimana solat ke jenazah.” [Riwayat al-Tirmizi (1039) dan al-Nasa’ie (1975)][Hadith ini dinilai Hasan Sahih Gharib daripada jalur ini oleh Imam al-Tirmizi]   Pada hadith ini terzahirnya tanda-tanda kenabian kerana Baginda SAW memberitahu kepada para sahabat akan kematian al-Najashi pada hari kematiannya walaupun jauh jaraknya di antara al-Habsyah dan al-Madinah. Selain itu, hadith ini menunjukkan pensyariatan solat jenazah ghaib dan ini sebagaimana yang dikatakan oleh al-Syafie, Ahmad dan jumhur para salaf. [Lihat: Tuhfah al-Ahwazi, 115/4]   Selain itu, terdapat juga di dalam hadith yang lain bahawa Rasulullah SAW melakukan solat ghaib ke atas al-Najashi iaitu:  Daripada Jabir bin Abdillah RA berkata:  أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ صَلَّى عَلَى النَّجَاشِيِّ، فَكُنْتُ فِي الصَّفِّ الثَّانِي أَوِ الثَّالِثِ Maksudnya: “Bahawa Rasulullah SAW solat ke atas al-Najashi dan aku berada pada saf kedua atau ketiga.” [Riwayat al-Bukhari (1317)]    Daripada Abu Hurairah RA berkata:  أَنَّ النَّبِيَّ صَلَّى اللَّهُ عَلَيْهِ وَسَلَّمَ صَلَّى عَلَى النَّجَاشِيِّ فَكَبَّرَ أَرْبَعًا Maksudnya: “Bahawa Rasulullah SAW solat ke atas al-Najashi dengan empat kali takbir.” [Riwayat al-Tirmizi (1022)][Syeikh Syu’aib menilai sanad hadith ini sahih mengikut syarat Syaikhain]   Di dalam mazhab al-Syafie sekiranya jenazah itu ghaib daripada tempat yang ingin didirikan solat tersebut, maka dibolehkan untuk solat ke atasnya sama ada mengadap ke arah kiblat ataupun tidak (bagi jenazah). Adapun bagi orang yang solat perlu mengadap ke arah kiblat dan tidak menjadi masalah pada jarak di antara dua tempat sama dekat atau jauh. [Lihat: al-Muktamad, 625/1]   Di sini kami juga sertakan beberapa artikel yang pernah ditulis berkaitan isu ini, antaranya:  AL-KAFI #968: KAIFIAT SOLAT JENAZAH GHAIB AL-KAFI #1089: SOLAT JENAZAH GHAIB DALAM NEGERI    Penutup Kesimpulannya, solat jenazah ghaib pernah dilakukan Rasulullah SAW dan para sahabat R.anhum ketika menerima berita kematian al-Najashi yang pada waktu itu berada di al-Habsyah. Tambahan pula, terdapat banyak hadith yang menceritakan berkaitan peristiwa atau kisah ini. Akhirnya, semoga Allah SWT mengurniakan kita semua husn al-Khatimah (pengakhiran yang baik). Amin.   Wallahua’lam
"Usul Persendirian bagi mencadangkan Rang Undang-Undang (RUU) Ahli Persendirian, bernama Rang Undang-Undang Mahkanah Syariah (Bidang Kuasa Jenayah) (Pindaan) 2016, yang dibentangkan oleh Ahli Parlimen Marang di Dewan Rakyat pada 26 Mei 2016 telah menimbulkan pelbagai reaksi dalam masyarakat. Di samping sebahagian pihak menyambut baik cadangan tersebut, muncul juga pihak-pihak yang skeptikal dengan RUU tersebut dan menolaknya atas alasan bertentangan dengan perlembagaan, bukan keutamaan, pertentangan dengan Maqasid al-Syariah, dan hanya berkepentingan survival politik individu dan parti tertentu. Tidak kurang juga respon negatif yang diterima daripada sebahagian ahli parlimen bukan Islam yang bermati-matian menolak usul persendirian tersebut tanpa mengambil kira keperluan mendesak warganegara Muslim yang lain . Atas sebab inilah, makalah ini muncul bagi menjelaskan salah faham dan kejahilan beberapa pihak yang keliru, atau masih berdiam diri, daripada aspek yang lebih luas seperti sejarah, perundangan, Maqasid al-Syariah dan aspirasi asal penubuhan undang-undang ibu, Akta Mahkamah Syariah (Bidang Kuasa Jenayah) 1965 ], merentasi perbezaan politik, ras dan agama. Semoga keputusan kita pada hari ini bermanfaat kepada generasi kemudian. InsyaAllah."  Muat turun makalah penuh: Bahasa Melayu, Bahasa Inggeris
Soalan: Apakah sah puasa orang keluar mani di siang hari apabila menyedarinya ketika bangun daripada tidur? Jawapan: Bagi menjawab persoalan ini, kami nukilkan teks asal daripada kitab al-Muktamad di dalam mazhab al-Syafie: “Keluarnya mani dengan sengaja dengan tanpa bersetubuh seperti bercium, onani dengan tangannya atau dengan tangan isterinya atau onani dengan sentuhan kerana ia dikira sebagai inzal (terpancutnya mani) dengan cara mubasyarah (berseronok dengan bersentuhan tanpa lapik). Adapun jika mani itu keluar dengan cara tidak sengaja (bukan disebabkan perkara-perkara di atas atau dengan bermesraan) maka hal tersebut tidak membatalkan puasa. Begitu juga, jika dia melihat dengan matanya walaupun diulang-ulang penglihatan tersebut tanpa bersentuhan atau berfikir di dalam hatinya tanpa bersentuhan lalu inzal (terpancut atau keluar mani) maka hal ini tidak membatalkan puasa kerana tidak berlakunya mubasyarah. Selain itu, hal ini sama juga bagi sesiapa yang bermimpi pada siang hari Ramadhan maka tidak membatalkan puasa secara ijma’ (ulama’) kerana perkara ini di luar kawalannya”. [Lihat: al-Muktamad, 184/2] Pendapat ini didasarkan dengan sebuah hadith sebagaimana yang dinyatakan oleh Syeikh Mustafa al-Bugho di dalam Sunan Abi Daud bahawa hadith ini mubham iaitu tidak diketahui siapa yang meriwayatkan tetapi perkara ini telah dijelaskan oleh Imam al-Darquthni: [Lihat: Ifadah al-Raghibin, 655/1]  Daripada Abi Said al-Khudri RA, bahawa Nabi SAW:   لَا يُفْطِرُ مَنْ قَاءَ، وَلَا مَنْ احْتَلَمَ، وَلَا مَنْ احْتَجَمَ Maksudnya: “Tidak berbuka (batal puasa) sesiapa yang muntah, tidak juga sesiapa yang bermimpi dan tidak juga sesiapa yang berbekam”. [Riwayat Abu Daud (2376)] Untuk itu, kami katakan bahawa tidak batal puasa bagi orang yang keluar air mani ketika tidur dengan syarat air mani itu keluar dengan sendirinya bukannya dengan sebab-sebab kemesraan. Ini kerana, perkara ini berlaku bukan dengan kehendaknya dan ia juga di luar kawalannya. Tambahan pula, orang yang tidur taklifnya diangkat dan tidak ambil kira. Akhirnya, semoga Allah SWT menerima amalan kita serta memberi kita kefahaman di dalam agama ini agar kita dapat meneruskan amal ibadah seharian dengan sempurna pada bulan yang mulia ini. Amin. Wallahua’lam
CLIENT'S CHARTER OF MUFTI OF FEDERAL TERRITORY  PEJABAT MUFTI WILAYAH PERSEKUTUAN DENGAN INI BERJANJI AKAN MELAKSANAKAN AMANAH DAN TANGGUNGJAWAB DENGAN MEMAINKAN PERANAN SEBAGAI PENERAJU DALAM PENGURUSAN FATWA BERTARAF DUNIA YANG EFISYEN, PROFESIONAL DAN DIYAKINI. DENGAN INI KAMI BERSEDIA:  Menjawab pertanyaan dan aduan pelanggan mengenai persoalan hukum syarak :  Tidak perlu rujukan dan penyelidikan : 1 hari bekerja Perlu rujukan namun tidak memerlukan penyelidikan : 14 hari bekerja Perlu rujukan dan penyelidikan : 30 hari bekerja   Memberikan fatwa yang diminta oleh pihak Kerajaan dan masyarakat di Wilayah Persekutuan dalam tempoh 30 hari bekerja; Menguruskan Mesyuarat Jawatankuasa Perundingan Hukum Syarak dalam tempoh lapan (8) minggu dari arahan Mufti Wilayah Persekutuan Mengeluarkan Kad Tauliah Mengajar dalam tempoh tujuh (7) hari bekerja selepas Mesyuarat Pengawasan Pengajaran Agama Islam Wilayah Persekutuan Membekalkan takwim tahunan sebelum 15 Disember tahun semasa Mengeluarkan Surat Pengesahan Arah Kiblat dalam tempoh dua (2) minggu dari tarikh pengukuran arah kiblat. Menerbitkan bahan penerbitan berkaitan fatwa dan penjelasan hukum secara berkala:  Tiga (3) bahan terbitan ilmiah setahun. Sepuluh (10) risalah edaran setahun.   Memberi maklum balas aduan / cadangan / penghargaan dalam tempoh tiga (3) hari bekerja Membuat pembayaran dalam tempoh 14 hari bekerja Melaksanakan sesi konsultasi akidah bersama plaintif sebanyak lapan (8) atau dua belas (12) sesi berdasarkan perintah dan tempoh yang ditetapkan oleh Mahkamah Syariah.
SOALAN 47 (29/06/2015 BERSAMAAN 12 RAMADAN 1436H)  Apakah maksud sabda Nabi SAW: “Kecuali puasa maka sesungguhnya ia untuk-Ku dan Aku akan membalasnya”   JAWAPAN Ini kerana mereka yang mempunyai keimanan yang kental sahaja mampu melakukan amalan puasa, sebaliknya mereka yang goyah dan mudah mengikut hawa nafsu amat sukar baginya untuk melakukan ibadat puasa.             Imam al-Munawi berkata: “Orang yang berpuasa, Aku (Allah) memberinya balasan pahala yang banyak. Aku yang menguruskan balasan pahala itu tanpa diwakilkan kepada malaikat yang paling dekat atau makhluk-makhluk lain kerana puasa itu rahsia antara-Ku dengan hamba-Ku. Ini kerana apabila ditahan dirinya daripada nafsu syahwat maka ia diberi pahala dengan pengawasan Allah SWT.” (Faidh al-Qadir: 4/250)
Soalan:  Assalamu’alaikum YBhg. S.S. Dato’ Dr Mufti, Saya ingin bertanya tentang status Hadith Nabi yang bermaksud :“Dunia ini ibarat bangkai. Hanya anjing sahaja yang akan merebut bangkai” Mohon YBhg. Dato’ Dr dapat menjelaskannya sama ada ianya adalah hadith sahih atau Hassan atau dhoif atau maudhu’.  Sekian, terima kasih.   Ringkasan Jawapan:  Setelah merujuk kepada beberapa karya ulama seperti al-Mawdhuʻat oleh al-Saghani, maka status hadis tersebut adalah maudu’ (palsu). Namun begitu, kebenaran kandungannya tidaklah mensabitkan riwayat itu daripada Nabi SAW.   Huraian Jawapan:  Waalaikumussalam, Alhamdulillah segala puji bagi Allah SWT tuhan semesta alam selawat dan salam ke atas junjungan besar Nabi Muhammad SAW, para sahabat serta mereka yang mengikut jejak langkah baginda sehingga hari kiamat. Berkenaan dengan persoalan yang diajukan maka lafaz asal teks seperti yang dimaksudkan adalah seperti berikut: الدُّنيا جِيفةٌ ، وطُلَّابُها كلابٌ Maksudnya: “Dunia itu ibarat bangkai dan golongan yang mengejarnya itu adalah anjing-anjing.” [1] (Rujuk Al-Maudhu’at, 1/38) Berdasarkan pencarian kami, riwayat ini tidak terdapat dalam kitab-kitab hadis yang muktabar serta di dalam sumber yang primer. Riwayat tersebut telah dimasukkan oleh Imam al-Saghani dalam karyanya al-Maudhuʻat. Al-‘Ajluniy juga menukilkan pandangan Al-Saghani, di mana beliau dengan perincian berikut: قال الصغاني موضوع، أقول وإن كان معناه صحيحا لكنه ليس بحديث Maksudnya: “Al-Saghani berkata ia adalah maudhu’. Aku menyatakan bahawa dari sudut makna ia adalah benar akan tetapi ia bukanlah hadis.” [2] (Rujuk Kasyf al-Khafa’: 1/409) Berdasarkan kenyataan di atas, al-‘Ajluniy mengatakan meskipun maknanya itu benar tetapi ia bukan hadis. Riwayat ini juga disebutkan oleh al-Suyuti dengan lafaz berikut: الدُّنْيَا جيفَةٌ، والنَّاسُ كِلاَبُهَا Maksudnya: “Dunia ibarat bangkai dan manusia adalah anjing-anjingnya.” [3] Kemudian, Abu Nu’aim dalam Hilyah menyebutkan daripada Yusuf bin Asbat berkata, Ali bin Abi Talib RA berkata: الدنيا جيفة، فمن أرادها فليصبر على مخالطة الكلاب Maksudnya: “Dunia itu adalah bangkai, maka sesiapa yang menginginkannya hendaklah ia bersabar dalam bercampur dengan anjing-anjing.” [4] (Rujuk Hilyah al-Auliya’: 8/238) Kesimpulan:  Berdasarkan kenyataan dan fakta yang telah dinyatakan, status hadis tersebut adalah maudu’ sepertimana yang telah dinyatakan oleh al-Saghani. Namun begitu, kebenaran kandungannya tidaklah mensabitkan riwayat itu daripada Nabi SAW.  Wallahua’lam.   Rujukan: [1] Al-Saghani, Radhiyuddin al-Hasan bin Muhammad bin al-Hasan bin Haidar al-‘Adwi al-‘Umari al-Qarsyi. 1405H. Al-Maudhu’at. Cetakan ke-2. Tahqiq: Najmu Abd Rahman Khalaf. Damsyik: Dar al-Ma’mun Li al-Turath. H38, no:36. [2] Al-Jarahi, Ismail bin Muhammad al-‘Ajluni. 1351H. Kasyf al-Khafa’ wa Mazil al-Ilbas ‘Amma Isytahara Min al-Ahadis ‘Ala Alsinah an-Nas. Kaherah: Maktanah Al-Qudsi. H409, no:1313. [3] Jalal al-Din al-Suyuti. t.t. al-Durrar al-Mutanathirah fi al-Ahadith al-Musytahirah, ed. al-Riyad: ‘Umadah Syu’un al-Maktabat. j1: H119. [4] Abu Nuʻaim Ahmad bin Abdullah al-Asbahani. 1974. Hilyah al-Auliya’ wa Tabaqat al-Asfiya’. Beirut: Dar al-Kitab al-Arabiy. j8: H238.
SOALAN 29 (24/06/2015 BERSAMAAN 07 RAMADAN 1436H)  Benarkah puasa dan al-quran pemberi syafaat?   JAWAPAN Benar, sabda Nabi SAW: الصِّيَامُ وَالقُرآنُ يُشَفِعَانِ لِلْعَبدِ يَومَ القِيَامَةِ. يقولُ الصِيامُ: أَي رَبَّ، مَنَعْتُهُ الطَّعَامُ وَالشَّهوَاتِ بِالنَّهَارِ فَشَفِّعْنِي فِيهِ. وَيَقُولُ القُرآنُ: رَبِّ، مَنَعْتُهُ النَّومَ بِاللَّيلِ فَشَفِّعْنِي فِيهِ فَيُشَفِّعَانِ Maksudnya: “Puasa dan al-Quran member syafaat kepada hamba pada hari kiamat. Puasa berkata: Hai Tuhanku, aku menegahnya daripada makan dan syahwat pada siang hari. Maka berilah syafaatku padanya. Al-Quran pula berkata: Tuhanku, aku tegahkannya daripada tidur malam, maka berilah syafaat kepadaku padanya. Kemudian kedua-duanya diberi syafaat.” (Riwayat Ahmad dengan sanad sahih)
SOALAN 8 (19/06/2015 BERSAMAAN 02 RAMADAN 1436H)  Bagaimana sekiranya seseorang itu meyangka fajar belum terbit (semasa bersahur) atau maghrib sudah masuk (semasa berbuka)?   JAWAPAN             Jika sekiranya seseorang menjangkakan fajar belum terbit lagi dengan makan atau minum, sedangkan ternyata sangkaannya itu salah, maka batallah puasanya. Walaupun begitu, hendaklah ia meneruskan imsak sepanjang hari tersebut kerana menghormati Ramadan.             Ibn Qudamah menyebut di dalam kitabnya al-Mughni: “Bahawa sesiapa yang makan disangka fajar masih lagi belum terbit, tetapi sebenarnya sudah terbit atau berbuka dengan sangkaan matahati sudah terbenam, sedangkan belum lagi, maka puasanya batal dan hendaklah diqhada’. Ini pendapat kebanyakan ahli ilmu.” Pendapat ini amat kuat kerana yakin tidak boleh ditolak dengan syak.
Soalan: Apakah terdapat athar daripada Nabi SAW berkaitan hari agung di sisi Allah?   Jawapan :  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Ibadah Haji merupakan salah satu daripada rukun Islam dan ia merupakan satu kewajipan bagi orang yang mampu untuk menunaikannya. Antara dalil yang menunjukkan akan kewajipan Haji adalah:  Firman Allah SWT:  وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا ۚ وَمَن كَفَرَ فَإِنَّ اللَّـهَ غَنِيٌّ عَنِ الْعَالَمِينَ Ali-Imran: 97 Maksudnya: “Dan Allah mewajibkan manusia mengerjakan ibadah Haji dengan mengunjungi Baitullah iaitu bagi sesiapa yang mampu sampai kepadanya. Dan sesiapa yang kufur (ingkarkan kewajipan ibadah Haji itu), maka sesungguhnya Allah Maha Kaya (tidak berhajatkan sesuatu pun) daripada sekalian makhluk.”   Berdasarkan kepada soalan di atas, sememangnya terdapat hadith yang sahih sebagaimana soalan di atas:    Daripada Abdullah bin Qurth RA, bahawa Nabi SAW bersabda:  إِنَّ أَعْظَمَ الْأَيَّامِ عِنْدَ اللَّهِ تَبَارَكَ وَتَعَالَى يَوْمُ النَّحْرِ، ثُمَّ يَوْمُ الْقَرِّ Maksudnya: “Sesungguhnya hari yang paling besar di sisi Allah adalah hari raya korban, kemudian hari selepasnya.”[Riwayat Abu Daud (1765)][Riwayat Ahmad (19075)][Syeikh Syu’aib al-Arna’outh menilai sanad hadith ini adalah sahih]   Hadith ini menunjukkan bahawa antara hari yang paling afdhal di sisi Allah dalam setahun selepas daripada hari Arafah ialah hari raya Aidladha. Ini kerana, banyak perbuatan haji dilakukan pada hari tersebut seperti melontar jamrah al-Aqabah, melakukan korban, bertahallul, melakuan tawaf ifadhah dan sebagainya. Disebabkan itu, ia dinamakan sebagai hari haji al-Akbar sepertimana disebutkan di dalam al-Quran. [Lihat: Jawahir al-Bihar, 1/148] Selain itu, dinamakan hari al-Qar adalah disebabkan hari tersebut para jemaah haji menetap di Mina selepas selesai menunaikan taqaf al-Ifadhah, korban dan waktu mereka berehat. [Lihat: ‘Aun al-Ma’bud, 5/127]   Penutup Kesimpulannya, hari al-Nahr atau hari raya Aidiladha merupakan di antara hari-hari yang agung dan besar di sisi Allah SWT. Justeru, kita amat dituntut untuk memperbanyakkan amal soleh pada hari-hari yang agung seperti ini, termasuklah sepuluh hari pertama di dalam bulan Zulkaedah. Adapun berkaitan status hadith di atas, ia adalah thabit atau sahih daripada Nabi SAW. Akhirnya, semoga Allah SWT memberi kita kekuatan dalam melakukan amal ibadah pada hari-hari seperti ini. Amin.   Wallahua’lam
Soalan Assalamualaikum wbt tuan mufti. Saya nak bertanya mengenai soalan apa hukum kita bergurau dengan keluarga atau kawan-kawan dengan cara sembunyikan barang-barang mereka? Adakah boleh menurut Islam kerana bergurau sahaja ataupun macam mana? Mohon penjelasan tuan mufti. Terima kasih.   Ringkasan Jawapan Waalaikumussalam wbt. Seseorang itu dilarang mengambil barang dan harta kepunyaan ahli keluarga atau rakan-rakan dengan niat bergurau. Perbuatan tersebut dilarang kerana ia akan menimbulkan kegusaran dan kebimbangan kepada tuan barangan tersebut. Islam juga menggalakkan umatnya untuk bergurau pada perkara yang mendatangkan kebaikan asalkan tidak melibatkan perbuatan yang boleh mendatangkan kesakitan atau perbalahan. Wallahua’lam.   Huraian Alhamdulillah segala puji bagi Allah SWT Tuhan sekalian alam. Selawat dan salam ke atas junjungan besar Nabi Muhammad SAW, keluarga Baginda, para sahabat, serta orang-orang yang mengikuti jejak langkah Baginda sehingga hari akhirat. Terdapat sebuah hadis yang diriwayatkan oleh Ibn Said bin Yazid berkenaan larangan mengambil barang orang secara gurauan mahupun serius, di mana Nabi SAW bersabda: لاَ يَأْخُذَنَّ أَحَدُكُمْ مَتَاعَ أَخِيهِ لاَعِبًا وَلاَ جَادًّا Maksudnya: Setiap seorang dalam kalangan kamu dilarang untuk mengambil barang kepunyaan saudara kamu secara bergurau dan secara serius (mencuri). Riwayat Abu Daud (5003) Menurut Syeikh al-Azim Abadi, hadis ini sebagai dalil tegahan daripada mengambil barang orang lain secara zahir, kerana ianya dikira mencuri. Dilarang juga mengambil barangan orang lain dengan niat untuk bergurau kerana perbuatan ini tidak mendatangkan apa-apa faedah. Bahkan ia boleh menimbulkan kemarahan dan menyakiti tuan empunya barang tersebut.[1] [Lihat: Aunul Ma’bud, 8/140] Syeikh Sulaiman al-Bujairimi dan Syeikh al-Jamal turut menyokong pendalilan hadis di atas dengan mengatakan mengambil barangan orang lain dengan niat bergurau adalah haram atas alasan ia akan menggusarkan hati mereka.[2] [Lihat: Hasiyah al-Bujairimi ala Syarh al-Minhaj, 4/228, Hasiyah al-Jamal ala Syarh al-Minhaj, 5/152] Kesimpulan Seseorang itu dilarang mengambil barang dan harta kepunyaan ahli keluarga atau rakan-rakan dengan niat bergurau. Perbuatan tersebut dilarang kerana ia akan menimbulkan kegusaran dan kebimbangan kepada tuan barangan tersebut. Islam juga menggalakkan umatnya untuk bergurau pada perkara yang mendatangkan kebaikan asalkan tidak melibatkan perbuatan yang boleh mendatangkan kesakitan atau perbalahan. Wallahua’lam.   Rujukan  [1] Al-Azim Abadi, Aunul Ma’bud, (Kaherah: 2011), Cetakan Syarikat al-Quds lil Nasyr wal Tauzi’,  وجه النهي عن الأخذ جدا ظاهر، لأنه سرقة، وأما النهي عن الأخذ لعبا فلأنه لا فائدة فيه، بل قد يكون سببا لإدخال الغيظ والآذى على صاحب المتاع. [2] Sulaiman al-Bujairimi, Hasyiyah al-Bujairimi ala Syarh al-Minhaj, (Kaherah: 1950), Cetakan Matba’ah al-Halabi, يَحْرُمُ عَلَى الشَّخْصِ سَرِقَةُ مَالِ غَيْرِهِ عَلَى وَجْهِ الْمِزَاحِ؛ لِأَنَّ فِيهِ تَرْوِيعًا لِقَلْبِهِ
SOALAN 18 (22/06/2015 BERSAMAAN 05 RAMADAN 1436H)  Apakah keadaan darah yang keluar daripada wanita yang hamil apabila digugurkan janin?   JAWAPAN Darah yang keluar daripada wanita yang hamil apabila digugurkan janin, ia terbahagi kepada dua keadaan. Jika janin sudah nyata seperti manusia, maka darah tersebut dianggap sebagai nifas. Justeru, wanita tersebut tidak boleh berpuasa dan solat. Sebaliknya, jika hanya seperti segumpal darah atau daging yang belum nyata sifat manusia, maka hukumnya bukan darah nifas dan hendaklah dia berpuasa. Lihat Fatawa Ramadan (1/358).
Soalan: Apakah terdapat doa lain yang diajar oleh Nabi SAW ketika terlupa membaca doa makan?   Jawapan:  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Kita sebagai seorang yang beriman perlulah sentiasa berdoa kepada Allah SWT kerana insan ini sifatnya lemah dan sentiasa mengharapkan kepada sang Penciptanya dalam setiap keadaan dan masa. Justeru itu, banyak doa yang diajar oleh Rasulullah SAW kepada kita untuk digunakan dalam kehidupan seharian kita agar setiap perkara yang kita lakukan akan diberkati oleh Allah SWT. Berdasarkan soalan di atas, di sana terdapat satu hadith yang diriwayatkan oleh Imam Abu Daud berkaitan doa makan yang perlu dibaca bagi orang yang lupa membacanya pada awalnya.  Daripada Aisyah R.anha berkata, bahawa Nabi SAW bersabda:    إِذَا أَكَلَ أَحَدُكُمْ فَلْيَذْكُرِ اسْمَ اللَّهِ تَعَالَى، فَإِنْ نَسِيَ أَنْ يَذْكُرَ اسْمَ اللَّهِ تَعَالَى فِي أَوَّلِهِ فَلْيَقُلْ بِسْمِ اللَّهِ أَوَّلَهُ وَآخِرَهُ Maksudnya: “Apabila seseorang daripada kamu ingin makan maka sebutlah nama Allah Taala. Sekiranya dia lupa menyebut nama Allah Taala pada awalnya (sebelum daripada makan) maka bacalah: Dengan nama Allah aku memulakannya dan aku mengakhirinya.” [Riwayat Abu Daud (3767)][Syeikh Syu’aib al-Arna’outh menilai hadith ini adalah sahih li ghairihi ketika mengtakhrijkan hadith-hadith di dalam Sunan Abu Daud]   Tambahan pula, di dalam Sahih Ibn Hibban ada dinukilkan satu riwayat yang lain daripada Abdullah bin Mas’ud RA, bahawa Nabi SAW bersabda:   من نَسِيَ أَنْ يَذْكُرَ اللَّهَ فِي أَوَّلِ طَعَامِهِ, فَلْيَقُلْ حِينَ يَذْكُرُ: بِسْمِ اللَّهِ فِي أَوَّلِهِ وآخره Maksudnya: “Barangsiapa yang terlupa menyebut nama Allah pada awalnya (sebelum  makan), maka bacalah ketika dia ingat (bahawa dia belum menyebut nama Allah): Dengan nama Allah aku memulakannya dan aku mengakhirinya.” [Riwayat Ibn Hibban (5213)]   Imam al-Munawi mengatakan walaupun hadith ini menyebut tentang perbuatan makan tetapi ia juga termasuk dengan perbuatan minum. Tambahan pula, doa ini juga boleh dibaca selepas selesai daripada makan atau minum. [Lihat: Faidh al-Qadir, 1/296] Melihat kepada hadith di atas, hadith di atas adalah sahih dengan syawahid (sokongan) yang ada padanya. Selain itu, para ulama menyatakan disunatkan memulakan setiap penulisan, pembelajaran, pengajaran, khutbah, percakapan dan perkara-perkara yang lain (seperti makan dan minum) yang dilihat penting dengan memuji Allah SWT. [Lihat: al-Majmu’, 1/73]   Penutup Kesimpulannya, berdoalah kita kepada Allah SWT dalam setaip pekerjaan yang kita lakukan agar apa yang kita lakukan itu akan diberkati oleh Allah SWT. Akhirnya, semoga Allah SWT memberi kita kekuatan dalam mengamalkan sunnah-sunnah yang ditinggalkan oleh Nabi SAW. Amin.   Wallahua’lam
SOALAN 62 (23 RAMADAN 1436H BERSAMAAN 10/07/2015)  Apakah hukum zakat fitrah ke atas banduan?   JAWAPAN Keputusan Muzakarah Jawatankuasa Fatwa 2003 berkenaan Zakat Fitrah ke atas Orang Tahanan dan Banduan Islam di Istitusi penjara: Hukumnya wajib sekiranya cukup syarat wajib zakat fitrah iaitu:  Individu yang mempunyai lebihan makanan atau hartanya dari keperluan tanggungannya pada malam dan pagi hari raya. Anak yang lahir sebelum matahari jatuh pada akhir bulan Ramadhan dan hidup selepas terbenam matahari. Memeluk islam sebelum terbenam matahari pada akhir bulan Ramadhan dan berkekalan Islamnya. Seseorang yang meninggal selepas terbenam matahari akhir Ramadhan.
OBJEKTIF   Memberikan penjelasan dan kefahaman mengenai fatwa dan hukum syarak kepada masyarakat;   Mengawal pengajaran dan pembelajaran agama Islam mengikut undang-undang yang dikuatkuasakan;   Memberi perkhidmatan dan panduan kepada umat Islam dalam pelaksanaan ibadat; dan    Menghidupkan budaya ilmu dan kefahaman Islam serta menyebarluaskan melalui media cetak dan elektronik.    Menyampaikan kefahaman yang jelas berkaitan akidah Ahli Sunnah wal Jamaah dan memulihkan kefahaman yang menyimpang daripadanya.      FUNGSI   Membantu dan menasihati Seri Paduka Baginda Yang Di-Pertuan Agong dan Kerajaan Persekutuan berkaitan dengan hukum syarak.    Mengkaji dan mengeluarkan fatwa terhadap isu yang memerlukan penjelasan hukum syarak.    Mengeluarkan tauliah mengajar agama Islam di Wilayah Persekutuan.    Memberi khidmat nasihat dan perkhidmatan dalam hal-hal berkaitan akidah, syariah dan akhlak.    Menjalankan penyelidikan dalam pembangunan fatwa.    Memberi panduan dan perkhidmatan dalam hal ehwal falak merangkumi penetapan arah kiblat, takwim, waktu solat dan cerapan.    Membangun, mengurus dan memajukan sistem penyampaian maklumat berkaitan hukum syarak secara berkesan kepada masyarakat.
SOALAN 27 (24/06/2015 BERSAMAAN 07 RAMADAN 1436H)  Apakah maksud Rayyan dalam hadis?   JAWAPAN Daripada Sahal bin Sa’d R.A, bahawa Nabi SAW bersabda: إِنَّ في الجَنَّةِ بَابًا يُقَالُ لَهُ الرَّيَّانِ يَدخُلُ مِنهُ الصَّائِمُونَ يَومَ القِيَامَةِ، لَا يَدْخُلُ مِنهُ أَحَدٌ غَيْرُهُم Maksudnya: “Sesungguhnya dalam syurga terdapat sebuah pintu yang dikenali dengan nama al-Rayyan khusus untuk ahli puasa memasuki syurga melaluinya pada hari kiamat kelak. Selain mereka tidak dibenarkan masuk.” (Riwayat Ahmad, al-Bukhari dan Muslim)               Imam al-Nawawi Rahi,ahullah dalam Syarah Muslim menyebut: Hadis ini menunjukkan kelebihan puasa dan kemuliaan orang yang berpuasa.             Al-Rayyan bermaksud: Orang yang tidak merasa dahaga. Ia kalimah atau sifat yang sangat sesuai kepada orang yang berpuasa.             Berkata Mulla al-Qari: “Maksud al-Rayyan itu sama ada dirinya sendiri tidak merasa dahaga kerana terdapat banyaknya sungai-sungai yang mengalir, bunga dan buah-buahan yang berada di sampingnya atau kerana yang sampai kepadanya (memasukinya) akan hilang rasa dahaga pada hari kiamat.”             Berkata Izzuddin bin Abd al-Salam dalam kitab fawaid al-Saum: “Adapun dikhususkan kepada mereka memasuki syurga dari pintu al-Rayyan kerana keistimewaan ibadat mereka dan kemuliaannya.”             Itulah suatu gambaran yang sebenarnya tentang makna yang didapati pada kalimah al-Rayyan dan ianya buat selama-lamanya bagi penghuni syurga yang menjalankan segala urusan Allah SWT.
Soalan: Assalamualaikum wbt, ‘Period” saya dah habis, dah mandi wajib, dah solat dan berpuasa, tiba-tiba pukul 5 petang tengok masih ada berbaki sedikit darah. Adakah sah puasa saya?   Jawapan: Waalaikumussalam wbt, Alhamdulillah, segala puji bagi Allah, selawat dan salam ke atas junjungan Nabi SAW, para sahabat dan yang mengikut jejak langkahnya hingga hari kesudahan. Antara salah satu syarat sah puasa ialah suci daripada haid dan nifas. Fakta ini disebutkan dalam kitab al-Fiqh al-Manhaji (2/81) : “Syarat-syarat sah puasa ialah: … 3) Tiada sebarang keuzuran yang menghalang puasa. Pitam dan gila yang berterusan sepanjang hari serta haidh dan nifas.” Syeikh Sa`id Ba I`syn menghuraikan syarat ini dalam kitab Busyra al-Karim (hlm.554) : “Maka jika seseorang itu murtad, keluar haid, nifas, atau gila sekalipun satu lahzah (sebentar sahaja)… maka batal puasanya seperti (hukum dalam) solat.” Darah yang keluar dari rahim wanita sekalipun selepas mandi dan berpuasa, adalah darah hadi. Darah itu bukan darah fasad atau istihadah kerana ia masih keluar dalam tempoh 15 hari maksimum haid. Manakala tempoh berhenti yang sebentar itu, sekalipun lebih sehari, disebut sebagai fatrah naqa’ yang masih dianggap sebagai tempoh haid apabila ia menyelangi antara dua darah selagi mana dalam tempoh 15 hari. Kami menghuraikan isu fatrah naqa ini dalam artikel Al-Kafi #690 : Melewatkan Mandi Wajib Kerana Menunggu Darah Haid Habis Keluar.[1] Berdasarkan fakta dan keterangan di atas, nyatakah bahawa ‘period’ atau darah haid itu masih belum habis dan darah yang keluar pada jam 5 petang itu adalah darah selepas berlakunya fatrah naqo’, selagi mana dalam tempoh sehari semalam. Oleh itu, puasa yang dilakukan pada hari itu adalah terbatal dan wajiblah digantikan kemudian hari. Wallahua’lam.   Rujukan:  [1] http://muftiwp.gov.my/ms/artikel/al-kafi-li-al-fatawi/2213-al-kafi-690-melewatkan-mandi-wajib-kerana-menunggu-darah-haid-habis-keluar
SOALAN Assalamualaikum WBT. Sepertimana yang sedia maklum, bagi fasa Perintah Kawalan Pergerakan Pemulihan (PKPP), masjid di zon hijau sudah dibenarkan untuk menerima jemaah dengan jumlah 1/3 daripada kapasiti masjid. Soalan saya, adakah diwajibkan ke atas saya yang berada di zon hijau untuk beratur mendapatkan tempat bagi solat Jumaat tersebut? Mohon pandangan SS Mufti. Terimakasih. RINGKASAN JAWAPAN Dalam musim PKPP ini, terdapat kelonggaran yang telah diberikan oleh pihak kerajaan bagi menunaikan solat Jumaat dengan jumlah dan Standard Operating Procedure (SOP) tertentu. Dalam hal ini, adalah digalakkan untuk berusaha mendapat tempat bagi solat Jumaat dengan mengikut SOP yang telah disediakan oleh pihak masjid seperti mengisi borang sekiranya ada dan hadir awal ke masjid untuk beratur. Walaubagaimanapun, pada masa yang sama, perkara asas yang perlu difahami ialah pematuhan kepada jumlah dan SOP yang telah ditetapkan dan ini memerlukan kepada kerjasama setiap ahli kariah untuk memastikan ianya berjalan dengan teratur dan sempurna.  Oleh itu, jika sekiranya kelihatan dengan sangkaan yang kuat (ghalabat al-dzann) bahawa bilangan jemaah di masjid sudah penuh dan mencukupi, maka sebagai mematuhi arahan pihak berkuasa tidak perlu untuk seseorang beratur bagi mengelakkan perkumpulan beramai-ramai. WaAllahua’lam.